Koronavirusepandemian aikana voi järjestää pienimuotoisia mielenosoituksia ja yleisötilaisuuksia aluehallintovirastojen tekemien päätösten asettamissa rajoissa. Aluehallintovirastot ovat asettaneet mielenosoituksille ja yleisötilaisuuksille henkilömäärää koskevia rajoituksia, jotka vaihtelevat alueittain riippuen myös koronaviruspandemian tilanteesta. Tämän lisäksi aluehallintovirastot ovat edellyttäneet, että kokoontumista järjestettäessä noudatetaan opetus- ja kulttuuriministeriön sekä Terveyden ja hyvinvoinnin laitoksen ohjetta koronavirustartuntojen ehkäisemiseksi.
Kaikki sellaiset kokoontumiset ovat sallittuja, joissa noudatetaan annettuja kokoontumisrajoituksia. Näitä ovat alueellisesti voimassa olevat henkilömäärät sekä terveysturvallisuutta koskevat vaatimukset. Kokoontumisissa on käytettävä esimerkiksi kasvomaskia ja hyvää käsi- ja yskimishygieniaa, jos aluehallintovirasto on niin päätöksessään edellyttänyt. Tämän lisäksi poliisi voi antaa ohjeita ja määräyksiä yleisen järjestyksen ja turvallisuuden ylläpitämiseksi.
Koronaviruspandemian aikana on kiellettyä järjestää sellaisia kokoontumisia, joissa ei noudateta aluehallintoviraston päätöstä.
Ennen kokoontumisen järjestämistä kannattaa kuitenkin selvittää alueelliset rajoitukset aluehallintoviraston verkkosivuilta osoitteesta avi.fi.